ID-DEĊIŻJONI TAL-KUMMISSJONI
tas-6 ta' Diċembru 2004
li temenda u tikkoreġi d-Deċiżjoni 2004/4/KE li tawtorizza lill-Istati Membri biex temporanjament jieħdu miżuri ta' emerġenza kontra d-disseminazzjoni tal-Pseudomonas solanacearum (Smith) Smith li jirrigwarda l-Eġittu
(innotifikata fid-dokument bin-numru C(2005) 4602)
(2005/836/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar miżuri ta' protezzjoni kontra l-introduzzjoni fil-Komunità, ta' organiżmi li jagħmlu ħsara lill-pjanti jew lill-prodotti tal-pjanti, kif ukoll kontra t-tifrix tagħhom fil-Komunità (1), u b'mod partikolari l-Artikolu 16(3) tagħha,
Billi:
(1)
Skond id-Deċiżjoni tal-Kummissjoni 2004/4/KE (2), it-tuberi tal-Solanum tuberosum L., li joriġinaw fl-Eġittu, bi prinċipju m'għandhomx jiġu introdotti fil-Komunità. Madankollu, għall-istaġun ta' l-importazzjoni 2003/2004 d-dħul fil-Komunità ta' tuberi bħal dawn huwa permess minn dawk “iż-żoni li m'għandhomx annimali jew insetti li jagħmlu l-ħsara” u huwa suġġett għal kondizzjonijiet speċifiċi.
(2)
Matul l-istaġun ta' l-importazzjoni 2003/2004, ġew irreġistrati numru ta' interċezzjonijiet tal-Pseudomonas solanacearum (Smith) Smith u l-Eġittu stess iddeċidiet li twaqqaf l-esportazzjonijiet tal-patata Eġizzjana lejn il-Komunità mid-9 ta' April 2004.
(3)
Is-sitwazzjoni ġiet ivvalutata mill-ġdid. L-Eġittu informa lill-Kummissjoni bil-miżuri stretti li qed jittieħdu kontra l-produtturi, l-ispetturi, l-esportaturi u l-istazzjonijiet ta' l-ippakkjar li jiksru l-istruzzjonijiet Eġizzjani dwar l-esportazzjoni tal-patata ddestinata għall-Komunità. Ittieħdu miżuri addizzjonali fir-rigward ta' l-identifikazzjoni taż-żoni li m'għandhomx annimali jew insetti li jagħmlu l-ħsara, it-tnaqqis tal-perijodu tal-validità taċ-Ċertifikat Fitosanitarju minn 15-il jum għal sebat ijiem, żieda fin-numru ta' spetturi, regoli iktar stretti dwar it-tikkettjar tal-basktijiet u regoli stretti għall-kumpaniji li jridu jesportaw il-patata fil-Komunità.
(4)
Fid-dawl ta' l-informazzjoni mibgħuta mill-Eġittu, il-Kummissjoni stabbiliet li mhemmx riskju li jinfirex il-Pseudomonas solanacearum (Smith) Smith meta jidħlu t-tuberi tas-Solanum tuberosum L. fil-Komunità miż-żoni ta' l-Eġittu li m'għandhomx annimali jew insetti li jagħmlu l-ħsara, sakemm ma jkunux ssodisfati l-kondizzjonijiet speċifiċi. Għalhekk id-dħul tat-tuberi fil-Komunità tas-Solanum tuberosum L., li joriġinaw fl-Eġittu għandu jkun permess għall-istaġun ta' l-importazzjoni 2004/2005.
(5)
Barra dan, ċertu żbalji tat-test għandhom jiġu korretti.
(6)
Id-Deċiżjoni 2004/4/KE għandha għalhekk tkun emendata skond il-każ.
(7)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Id-Deċiżjoni 2004/4/KE hija emendata kif ġej:
1.
L-Artikolu 2 huwa emendat kif ġej:
a)
f'paragrafu 1, “2003/2004” jinbidel b' “2004/2005”;
b)
f'paragrafu 2, “2003/2004” jinbidel b' “2004/2005”;
2.
f'Artikolu 3, “2003/2004” jinbidel b' “2004/2005”;
3.
f'Artikolu 4, “it-30 ta' Awwissu 2004” jinbidel b' “it-30 ta' Awwissu 2005”;
4.
f'Artikolu 7, “it-30 ta' Settembru 2004” jinbidel b' “it-30 ta' Settembru 2005”;
5.
l-Anness huwa emendat kif ġej:
a)
fil-punt 1(a), jitħassru l-kliem “kif stabbilit mill-Kummissjoni”;
b)
fil-punt 1(b)(iii), “2003/04” jinbidel b' “2004/2005”;
c)
fil-punt 1(b)(iii), it-tieni inċiż. “l-1 ta' Jannar 2004” jinbidel b' “l-1 ta'Jannar 2005”;
d)
il-punt 1(b)(x) jinbidel b':
“x)
tikketta ċara fuq kull basket li huwa ssiġillat taħt il-kontroll ta' l-awtoritajiet kompetenti Eġizzjani, b'indikazzjoni li ma titħassarx tan-numru kodiċi rilevanti, kif mogħti fil-lista taż-‘żoni approvati li m'għandhomx annimali jew insetti li jagħmlu l-ħsara’ miġbura taħt l-Artikolu 2 ta' din id-Deċiżjoni, u tan-numru tal-kunsinna rilevanti;”.
e)
fil-punt 1(b)(xii), “l-1 ta' Jannar 2004” jinbidel b' “l-1 ta' Jannar 2005”;
f)
fil-punt 5, it-tieni subparagrafu, “2003/04” jinbidel b' “2004/2005”;
Artikolu 2
Din id-Deċiżjoni hija ndirizzata lill-Istati Membri.
Magħmula fi Brussell, fis-6 ta' Diċembru 2004.